રંજિત કટ્યાલ (અક્ષયકુમાર) કુવૈતમાં રહે છે. અતિ ધનાઢ્ય એવા રંજિતના મનમાં એક જ વાત છે કે તે પહેલાં કુવૈતનો સિટિઝન છે અને એ પછી ઇન્ડિયન છે. વાઇફ અમ્રિતા (નિમ્રત કૌર) અને દીકરી તસનીમ સાથે રહેતા રંજિતને કુવૈત સરકાર સાથે ઘરોબો છે, પણ સરકાર કે રંજિત કોઈ નથી જાણતું કે ઇરાકી સરમુખત્યાર સદ્દામ હુસેનના મનમાં શું ચાલી રહ્યું છે. ૧૯૯૦ના એ શાંતિ અને સુખભર્યા દિવસો દરમ્યાન એક દિવસ ઇરાક કુવૈત પર હુમલો કરે છે અને બૉમ્બાર્ડિંગ અને મિસાઇલ અટૅકમાં કુવૈત તહસનહસ થઈ જાય છે. લાખો અને કરોડોની સંપત્તિ આંખ સામે સળગી રહી છે, ઇરાકી સેના કત્લેઆમ ચલાવી રહી છે અને બેબસ ઔરતો પર બળાત્કાર કરી રહી છે, જેની વચ્ચે રંજિતે પોતાની ફૅમિલીને બચાવવાની છે. બચાવવાની આ કામગીરી ચાલી રહી છે એ જ દરમ્યાન રંજિત જુએ છે કે જે ભારતીયો માટે કુવૈત પહેલો તેમનો દેશ હતો એ ભારતીયો અત્યારે ન તો કુવૈતના રહ્યા છે ન તો ઇરાકી તેમના પ્રત્યે રહેમ રાખે છે. પહેલાં રંજિત માત્ર પોતાની ફૅમિલી સાથે કુવૈતની બહાર નીકળવાની તજવીજમાં હતો, પણ હવે તે દેશમાં રહેલા તમામ ભારતીયોને લઈને કુવૈત છોડવાના મિશન પર લાગે છે. આ મિશન બહુ અઘરું છે. ઇરાકીઓનો હુમલો ચાલુ છે, મોટા ભાગના વિસ્તાર પર કબજો લેવાઈ ચૂક્યો છે અને દેશની બહાર નીકળવા માટે ભારતની મદદ પણ એટલી જ જરૂરી છે. ભારત સરકાર કુવૈતમાં ફસાયેલા ભારતીયોને મદદ કરવા માટે તૈયાર છે, પણ અંદરના સ્તર પર એને પણ હેલ્પની જરૂર છે. ૧,૭૦,૦૦૦ ભારતીયો અને ભારત સરકાર વચ્ચે આ બ્રિજ બનવાનું કામ રંજિત કટ્યાલ કરે છે અને ૫૯ દિવસની જહેમત પછી કુલ ૪૮૮ ફ્લાઇટ મારફત સૌને ઇન્ડિયા પહોંચાડવામાં આવે છે.